
Til Patrik, min medsammensvorne


KAPITTEL 1

DET SKULLE VÆRE et enkelt oppdrag. Ren rutine. Legge igjen en veske på en restaurant, ta imot en pakke og dra rett tilbake til Göteborg. Likevel nølte Caamir. Det føltes som noe ikke stemte, men han kunne ikke sette fingeren på hva. Han lot blikket sveipe over den regnvåte asfalten i Möllevångsgatan, der han nettopp hadde lukeparkert den mørkeblå Audien med de falske skiltene.

Han hadde gjort det mange ganger før. Men nå føltes det helt jævlig. Selv om han hadde lovet både seg selv og My at det aldri skulle skje igjen, satt han her like fordømt og tviholdt på rattet til fingrene ble numne.

Egentlig var han jo på rett vei. Det var faktisk moro å hjelpe ungene på skolen, og han hadde en sjanse til å få fast jobb. Men om den bitchen av en rektor var til å stole på, var han faen ikke sikker på. Uansett hvor godt svensk han snakket og hvor mange overtidstimer han jobbet, var han fortsatt bare en svarting fra Biskopsgården.

Så inntil videre måtte de basere seg på de magre kronene han tjente på yrkespraksis og Mys studiestøtte. Å få barn nå var egentlig sykt dårlig timing. Likevel hadde verken han eller My nølt et sekund da de så det blå plusstegnet på pinnen. De bare klemte hverandre hardt og lenge. Så hadde han dratt opp genseren hennes og kysset hver kvadratcentimeter av magen hennes. Hun hadde fnist. Strøket ham over håret. Hvisket at de ville bli verdens lykkeligste familie.

Grunnen til at han i det hele tatt befant seg her, helt skjelven, i en gate i Malmö der han aldri hadde satt sin fot før, kokte ned til ett eneste ord. Depositum. For å få selv en knøttliten, snuskete leilighet i en høyhusgetto, måtte man stille med et depositum som han og My ikke hadde noe håp om å kunne skrape sammen i nær fremtid. Å få en kommunal leilighet kunne de bare glemme, det var hundrevis av søkere foran dem i køen. Så dermed satt han her igjen, i en stjålet bil med svetten rennende nedover ryggen, selv om novemberkulden spredte seg raskt i kupeen. Han måtte bare håpe at My aldri fikk høre om det.

Caamir visste at han måtte se helt avslappet ut, så han lente seg tilbake og trakk pusten dypt et par ganger. Det skulle gå fint. Så lenge han fikset denne siste greia. Han trakk frem lommeboken fra baklommen. Bildet fra den første ultralyden var allerede nokså medtatt. Han strøk pekefingeren forsiktig over det hvite omrisset, midt i alt det svarte. Det kriblet i magen, som en forelskelse. I går hadde de lest at fosteret nå var på størrelse med en pære, og at de snart ville kunne kjenne bevegelser. Han prøvde å forestille seg hvordan det ville være å kjenne sin lille datter – for han var sikker på at det var en jente – sparke mot hånden sin. Det var vanskelig å ta inn. Uvirkelig. Nesten for godt til å være sant.

En eldre dame i knallgul regnfrakk skyndte seg opp det motsatte fortauet med en barnevogn foran seg. Caamir prøvde å få et glimt av barnet, men regntrekket dekket så mye at han bare kunne se et par regnvotter med refleks. Han smilte litt. Kanskje hans egen mor ville gå omkring på samme måte, med sitt første barnebarn i barnevognen.

En rufsete katt satt sammenkrøket inntil en container, og Caamir trodde et øyeblikk at øynene deres møttes. En overlever, tenkte han. En som må klare seg så godt han kan, uansett hvilke elendige kort han har på hånden. Akkurat som meg.

Han presset ultralydbildet lett mot leppene sine. «For din skyld», sa han besluttsomt, før han forsiktig stakk det tilbake i lommeboken. Så rettet han seg opp og dro opp glidelåsen på den svarte skinnjakken.

Han strakte seg etter treningsbagen som lå slengt på gulvet ved passasjersetet. Den så litt slitt ut, med en logo fra en sportsbutikkjede. Som om den ikke inneholdt noe viktigere enn et par slitte joggesko og svette treningsklær.

Den kalde vinden og de harde regndråpene kjølte effektivt ned stressrødmen i kinnene hans. Caamir kikket bort mot lunsjrestauranten på den andre siden av gaten, der overleveringen skulle finne sted. En søppelbøtte utenfor den brune inngangsdøren hadde blåst over ende, og en colaboks rullet frem og tilbake i vindkastene. Han skulle spørre hva dagens kjøttrett var. Hvis han fikk til svar at de var tomme for den, men at han kunne få en gryterett i stedet, var det bare å sette treningsbagen på stolen ved siden av og så ta med seg pakken han skulle få, pakket inn i en avis.

Caamir tok et skritt til siden for en mann i flagrende frakk. Alle som var ute nå, hadde det travelt. Travelt med å komme seg hjem, travelt med å komme seg inn, travelt med å komme seg et annet sted. Selv skulle han til å sette opp tempoet for å krysse gaten da han kjente noe mot beinet sitt. Det var den gråspraglete katten som strøk seg mot buksene hans. Den mjauet høyt, og selv om han egentlig ikke var noen katteelsker, bøyde han seg ned og strøk den våte pelsen. «Hei, du», sa han med myk stemme. Katten begynte med det samme å male høylytt.

Idet han skulle til å rette seg opp, merket han en bevegelse i bilen skrått bak seg og stivnet til. Det var en svart Volvo XC70 med dugg på vinduene. Noen hadde nettopp tørket fuktighet av en av siderutene, og han syntes han skimtet to silhuetter på innsiden. Alle Caamirs indre varselklokker gikk av. Spanere!

Han tvang seg til å bli stående og klappe katten i noen sekunder, før han rettet seg opp og fortsatte langs fortauet. Han måtte mobilisere all sin viljestyrke for å ikke bare løpe av gårde, kaste seg inn i første og beste taxi og komme seg til helvete vekk. I stedet gikk han så rolig han kunne mot treningssenteret han hadde oppdaget hundre meter lenger fremme. Tvang seg selv til ikke å se seg over skulderen eller kikke til venstre mot restauranten. Og plutselig brøt helvete løs.

Tre biler kom susende i høy fart. De bråbremset med hvinende dekk ved restauranten, og ut stormet svartkledde politifolk med skuddsikre vester, hjelmer og trukne våpen. Caamir skalv i beina, og han forsøkte å konsentrere seg om det blåhvite skiltet til treningssenteret, som kom nærmere. Seksti meter. Femti meter. Førti …

Nå hørte han høylytte rop, et vindu som ble knust, og så en mørk mannsstemme som ropte ordrer. Han telte skrittene lydløst for seg selv for å holde panikken i sjakk. Blikket hans ble uunngåelig trukket mot kaoset ved restauranten på den andre siden av gaten. Dette var ikke noe lite raid. «Ufarlig rutineoppdrag, my ass …» mumlet han og grep til slutt tak i dørhåndtaket til treningssenteret.

Hjertet hans hoppet over et slag da døren var låst. Han trakk hardere, men ingenting skjedde. Det suste i ørene hans, og det føltes som verden krympet og falt ned over ham. Snart ville han bli avslørt. Om noen sekunder ville han ligge i bakken med et politikne i ryggen og håndjernene rundt håndleddene. Et siste desperat dytt fikk døren til å gå opp. Han hadde bare trukket feil vei. Caamir kunne puste igjen og gikk inn. Stanken av testosteronfylt svette hadde aldri vært mer velkommen. Beina kunne knapt bære ham, og han lente seg mot disken og ventet på at jenta i kassen skulle avslutte sine detaljstudier av de kunstige neglene sine.

«Jeg er på reise og vil bare kjøpe en enkelttime, hvis det er greit», sa Caamir, overrasket over at stemmen hans bar. Neglejenta bare nikket og slo inn 200 kroner i kassaapparatet. Han betalte kontant, og hun ga ham et plastkort. «Gå rett frem og ta første til høyre til herregarderoben. Ha en god økt!» Hun resiterte ordene uten spor av entusiasme og uten å se opp. Dette passet Caamir helt fint, og han tok kortet og gikk inn i garderoben. Der dro han opp toalettdøren, låste den bak seg og sank ned på toalettsetet.

«Faen, faen, faen!» Hva skulle han gjøre nå? Sjekket de alle bilene i gaten? Sannsynligvis. Han måtte la Audien stå igjen. Dealen var det bare å glemme, det var helt sikkert.

Nå måtte han bare komme seg ut av Malmö så raskt og ubemerket som mulig. Spørsmålet var hvordan? Og om han våget å ta med seg bagen? Hvis han ble stoppet på gaten, ville løpet være helt jævla kjørt. Samtidig visste Caamir hva som ville skje hvis han kom tilbake uten verken pakke eller penger. Arrene på kroppen hans vitnet om hvor farlig det var å irritere kunder av dette kaliberet.

Så ble han slått av den neste tanken. Møtet på skolen. Han så på klokken og stønnet. Klokken var allerede kvart på ett. Det siste Carina hadde sagt til ham, var at han måtte være i kunstrommet klokken halv seks i kveld. Han kunne formelig høre rektorens nasale stemme.

«Når lokalavisen kommer, viser vi oss fra vår aller beste side. Nyoppusset kunstrom og velintegrert personale. Husk å barbere deg og stryke skjorta. Og kom i tide hvis du vil fortsette å jobbe her.»


KAPITTEL 2

CARINA HANSSON BETRAKTET kontoret sitt. Etter å ha lest en artikkel i et britisk ledelsesmagasin om hvordan utformingen og organiseringen av et kontor sender ut viktige signaler, hadde hun bestemt seg for å gjøre helt om på det.

Å jobbe i en svensk kommunal skole medførte mange økonomiske begrensninger, men nå var i det minste arbeidsrommet lyst og minimalistisk, og det fantes ikke en eneste perm eller tidsskriftsboks i sikte. Langveggen var prydet av to abstrakte akvareller av en lovende lokal kunstner. Det var det beste den kommunale kunstavdelingen kunne tilby. Alene på kortveggen tronet et oljemaleri av Bruno Liljefors. Hun hadde faktisk tatt det med seg hjemmefra. Det var arven etter Staffans farmor. Overhodet ikke hennes smak, men det tjente sitt formål.

Hun var fornøyd med inntrykket rommet ga. Bare hvitt og bjørk. Klassisk og stilrent. Profesjonelt. Temmelig viktig på en dag som denne, da hun skulle få besøk av både lokalavisen og en av Torslandas mest fremstående politikere. Enda godt de ikke kommer samtidig, tenkte hun. For byrådsmedlem Arne Pihl ville ikke ha noe positivt å si om skolen i dag. Det visste hun allerede.

Bakgrunnen var ikke helt enkel. Pihls sønn Arvid ville få en F i kunst dette semesteret etter å ha skrevet «FUCK YOU» på en vegg og krotet ned mannlige kjønnsorganer med tusj på tegningene til to klassekamerater. Begge var jenter, og begge følte seg krenket. Selvsagt gjorde de det. Foreldrene var opprørt, men de var i det minste normale folk. Den slags kunne uansett ikke få passere. På skolen hennes var hver enkelt elevs integritet beskyttet, og de skulle ikke ha «metoo»-trøbbel her.

Dessverre hadde ikke kunstlæreren, Harry Ljungblad, håndtert hendelsen helt etter boka. Langt ifra. Han hadde kastet Arvid ut med hodet først, så eleven slo pannen i veggen og fikk en kul. Men det var karaktervarselet som var dråpen for politiker-pappaen. Nå var Arne Pihl virkelig opprørt. Eller ja, opprørt var bare begynnelsen, etter de mange ordrike e-postene hans å dømme, der han utbroderte en rekke tilslørte trusler om Carinas karriereutsikter.

Samtidig visste Carina at det ikke var så mye Arne Pihl kunne gjøre, han heller. Verken politikere eller rektorer kunne ta sjansen på å bli hengt ut offentlig. Men hun hadde alltid klart å stå på god fot med foreldrene. Og det ville bare være utaktisk å ikke bry seg litt ekstra om innflytelsesrike foreldre som Arne Pihl.

Hun sukket dypt og kunne bare be en bønn om at Harry ville se at situasjonen var prekær og oppføre seg ordentlig. Hun hadde informert ham inngående, men han var definitivt hennes mest uregjerlige lærer. Det var ikke til å komme utenom at hun så frem til at han snart skulle gå over i pensjonistenes rekker.

Uansett var et møte ansikt til ansikt uunngåelig, og dessverre hadde kalendrene ingen andre åpninger enn nettopp denne ettermiddagen, da hun egentlig ville forberede visningen av det nyoppussede kunstrommet for lokalavisen. Carina håpet at det ville bli raskt unnagjort.

Målet var å få den ufyselige Arvid til å forstå at han faktisk hadde gått langt over streken, men samtidig redde karakteren hans. Det var helt åpenbart at faren aldri ville akseptere at sønnen strøk «bare på grunn av en skøyerstrek».

Hun så på klokken: to minutter igjen. Hun rettet på linjakken, børstet bort litt usynlig flass og la på litt mer av den diskré, blekrosa leppestiften. Så sendte hun en tekstmelding til Harry.

Hvor er du? Møtet begynner straks.

Noen banket kraftig på døren, og før hun rakk å svare, ble den slått opp, og Arne Pihl kom inn med sønnen i hælene. Carina la merke til at Arvid ikke så det minste skamfull ut. I stedet smilte han – så seierssikkert som man bare kan hvis man er en gutt som er vant til å få det som man vil. Arne Pihl tok Carinas utstrakte hånd og trykket den unødvendig hardt. Hun viste ikke med det minste blunk at det føltes som om fingrene hennes ville bli knust. I stedet smilte hun innbydende og pekte mot besøksstolene, som var vel ti centimeter lavere enn hennes egen.

«Kunstlæreren er også på vei inn …» sa hun og håpet ved Gud at han virkelig var det. Sekunder senere kom han. Harry hadde heller ingen spesielt ydmyk fremtoning da han hilste på gjestene i rommet. I stedet gransket han dem fra topp til tå med sitt intense blikk. Carina skjønte at møtet ville sette hennes diplomatiske evner på prøve.

Etter en halvtimes diskusjon frem og tilbake kom de ikke lenger. Harry hadde vært rimelig nok til å beklage Arvids blåmerke i pannen, og etter litt hestehandel ble de enige om at gutten selv skulle vaske bort det han hadde skrevet, be jentene om unnskyldning og deretter få lov til å delta i resten av kunstundervisningen det semesteret. Hvis han oppførte seg ordentlig, ville Harry vurdere å la ham få bestått.

Endelig kunne Carina runde av. Hun var varm i kinnene og våt under armene. Harry hadde forholdt seg overraskende rolig, og Arne Pihl så ut til å ville være et godt forbilde for sønnen sin. Han hadde ikke kommet med en eneste trussel. Etter at far og sønn hadde seilt ut døren, var Carina i ferd med å puste lettet ut da Arne Pihl uventet tok et skritt tilbake inn i rommet.

«Husk at jeg mente hvert eneste ord jeg skrev i den e-posten.» Han stirret på Carina. «Hvis du gir sønnen min en F, kommer dere til å angre. Begge to.» Hun var så lamslått at hun ikke fikk ut et ord, hun bare nikket stumt. Døren smalt igjen bak ham. Carina hørte skrittene hans forsvinne nedover korridoren.

Med skjelvende bein sank hun ned i den ergonomiske stolen sin. Utenfor vinduet var skolegården stille og øde. Elevene hadde enten undervisning eller så satt de inne i friminuttene og spilte på mobilene sine, selv om de ikke hadde lov til det. Skolens helseprofil var ikke å se noe sted, og den velkjente følelsen av trøstesløshet skyllet over henne. Å være rektor var så visst ingen dans på roser. Det hadde hun følt i mange år nå, og hun hadde forsøkt mange måter å lette på trykket på. Hun nektet å bli en av de patetiske utbrente kvinnene som ikke taklet presset det innebar å være leder.

Carina hørte Harry reise seg og antok at han ville forlate rommet uten videre diskusjon da hun plutselig kjente hendene hans gripe henne i nakken. Hun rakk bare å gi fra seg et overrasket utrop, før han løsnet grepet og snudde stolen hennes en halv omdreining, slik at hun stirret rett inn i skrittet hans. Det bulte ut under de mørkeblå olabuksene. Han presset underlivet mot ansiktet hennes, og hun fikk problemer med å puste. Uten et ord trakk han henne opp av stolen og dyttet henne brutalt inn mot veggen. Penneholderen av messing traff gulvet med et dunk. Harrys lyseblå øyne låste seg fast i hennes. «Du var så flink på møtet. Så profesjonell og behersket. Men nå tror jeg at jeg må vise den snille fru rektor hva som er hennes rette plass …» hvisket han.

Hun forsøkte å protestere, men han la bestemt en hånd over munnen hennes. Med den andre hånden trakk han opp skjørtet hennes, og hun hørte at stoffet ble revet i stykker.

«Ikke en lyd fra deg, er det forstått?» hveste han i øret hennes. Hun nikket som svar. Hånden hans beveget seg fra munnen hennes og ned til det ene brystet, og han knadde det så hardt at hun jamret.

«Hold kjeft, din lille hore.» Hviskingen ble ledsaget av en krevende tunge i øret hennes. Nedover kinnet, ned langs halsen og deretter dypt inn i munnen hennes.

Carina rakk å tenke at døren var ulåst, og at det var fullt innsyn fra skolegården. Men utenfor var det fortsatt helt øde, og hun husket at lyset ved døren hennes var rødt og signaliserte «ikke forstyrr». Da hun forsøkte å dytte Harry unna, ble han bare enda mer opphisset. Han peste høyere, grep henne i skuldrene og vred henne rundt slik at ansiktet og brystene hennes ble presset mot veggen. Fingrene hans boret seg så hardt inn i skuldrene hennes at hun ville skrike av smerte, men hun klarte å la være. Han trakk trusene hennes nedover lårene, og hun lukket øynene mens han trengte inn i henne.


KAPITTEL 3

JENNIFER SUNDIN PARKERTE den gamle V70-en i ly av de hvite og grønne kuppelformede glasscontainerne på gjenvinningsstasjonen for glass på Batterivägen i Hästevik, akkurat som hun pleide. Hun sank bakover i setet og åpnet en gammel utgave av Göteborgs-Posten for å skjule ansiktet. Klokkeslettet på mobilen lyste hvitt, 17.51. Hun burde være her snart.

Et rasende hyl fikk henne til å se ut i gaten, der en ung mor forsøkte å få sønnen til å slutte å trampe i en gigantisk sølepytt, uten at den lyse kåpen hennes ble oversprøytet. Til slutt tok hun tak i regnjakken hans og dro ham bort fra sølepytten. Jennifer motsto impulsen til å rulle ned vinduet og rope til moren at hun burde roe seg ned og la den lille fyren trampe i sølepyttene til han ble lei. Det dukket opp et minne om William som kastet steiner i sølepytter mens han hikstet av latter. Han kunne holde på i evigheter. Særlig hvis han fikk sitte i trillevognen og kaste mens hun forsynte ham med ny ammunisjon. Jennifer smilte. Hvis det bare hadde vært mulig å spole tilbake. Da ville hun ha nytt hvert sekund av det. Men hun hadde gjort som den stressede kåpemammaen, tatt alt for gitt. Barna, mannen, den sunne kroppen, det dypt elskede eternitthuset fra 1960-tallet og den overgrodde hagen som hun hadde lagt tusen planer for, men aldri klart å temme. I femten år lå hennes faste punkt i livet bare noen hundre meter unna. Så nært, men likevel så uendelig fjernt.

En rød ekspressbuss stoppet på holdeplassen, og fem jenter, alle iført hettejakker med fuskepelskant, gikk av.

Hjertet hennes slo fortere da hun fikk øye på Alicia. Den høye hestehalen hennes svaiet i takt med skrittene hennes. Hun og venninnene snakket og lo. Jennifer kikket over kanten av avisen og svelget bitterheten over å måtte spionere på sitt eget barn. Nå ville hun nyte øyeblikket. Ta inn hele det fantastiske mennesket som passerte forbi i løpet av noen få sekunder. Hun hadde lovet seg selv å ikke ta kontakt ennå. Det var noen ting hun måtte ordne opp i før hun kunne prøve å vinne datteren tilbake. Som et sted å bo og penger til mat og regninger, tenkte hun mens hun fulgte gjengen med blikket.

Etter hvert som fortauet ble smalere, gikk de arm i arm, to og to. Alicia ble til overs og havnet bakerst. Avstanden mellom henne og venninnene økte, og hun stirret ned i bakken. Hun så så liten og sårbar ut at Jennifer bare ville storme bort og ta datteren i armene. Stryke henne over håret og fortelle henne at alt ville ordne seg. Men hun ble sittende, med en forknytt følelse i magen, mens hun så 11-åringen forsvinne inn i novembermørket. På vei hjem til Sebastian og hans nye kvinne. Hvordan skulle den jævla Gabriella kunne trøste Alicia? Hvordan kunne en fremmed i det hele tatt forstå at datteren hennes trengte trøst?

Hun slo neven i rattet. For hver gang hun satt her og betraktet datteren på avstand, ble hun mer og mer sikker på at hun kunne gjøre hva som helst for å få henne tilbake. Hva som helst. Så hun startet bilen og kjørte ut på riksvei 155. Det var på tide å fokusere på jobben.

Et kvarter forsinket svingte Jennifer inn på parkeringsplassen til Torshammar skole. Hun kom skrått inn i parkeringsfeltet, men orket ikke å gjøre noe med det. Ingen andre ville finne på å dra ut i dette drittværet for å besøke et nyoppusset kunstrom etter skoletid. Hun trakk nøkkelen ut av tenningen og trakk pusten dypt, slik hun hadde lært på smertekurset. Hun kunne nesten høre den milde stemmen til mindfulness-læreren, som så ut til å berolige de andre i gruppen, men som bare hadde irritert henne grenseløst:

«Pust dypt inn og følg tanken med luften helt ned i magen og deretter ut gjennom munnen. Dyp pusting løser opp spenninger. Både fysiske og mentale …»

Jennifer rettet seg opp og forsøkte å ta på seg det hyggelige journalistsmilet sitt, men det gikk ikke så bra. Det var vanskelig å opparbeide noen ekte glede over at lokalblekka sendte henne ut på det ene nitriste oppdraget etter det andre. Tante Andersson på torget hadde fått en rådyr lenestol som kunne vippes i alle mulige vinkler etter at sønnen hennes vant i skrapelodd. Utekatten Sotis hadde slåss med en gjeng feite pusekatter og tisset i noen rekkehuskjøkken på Låkeberget. Rekkehusfamiliene ble veldig opprørte. Men hvis Sotis hadde en eier, lå han eller hun lavt. Ja, det superlokale var det som solgte aviser nå.

Og nå var et kunstrom i en 35 år gammel skole pusset opp og hadde blitt både ergonomisk og støyredusert. Dette var et oppdrag som redaktøren kunne ha gitt til en hvilken som helst praktikant. Hun skar en grimase. Men sånn var det altså blitt. Hun trengte penger, og redaktøren i Torslandanytt overøste henne med raske, tanketomme jobber, fornøyd med at en overkvalifisert journalist med lokalkunnskap hadde ork til å ta det på seg. Det var egentlig ikke mer komplisert enn det.

Hun strakte seg etter krykken som hadde havnet på gulvet foran passasjersetet. Forberedte seg på høstvinden. Bildøren ble revet opp av et vindkast. «I helvete!»

Øsregnet pisket henne i ansiktet. Før hun smelte igjen døren, lente hun seg inn i bilen og sa som vanlig: «Kommer snart!»

Collien Goblin, som lå lengst bak i Volvoens sjenerøse bagasjerom, på puten sin, så på henne og gjorde ingen tegn til å reise seg. På en eller annen merkelig måte forsto han alltid hva hun tenkte, så ordene hennes var egentlig et unødvendig ritual.

Hun stavret seg innbitt mot skolebygningen i øsregnet og prøvde å unngå de største sølepyttene.

Krykken klikket mot den blanke asfalten i skolegården. Klikk. Klikk. Klakk. Jennifer hatet den lyden. Hun hatet alt som minnet henne om den elendige kroppen hennes.

Hun stoppet og så seg rundt. Prøvde å huske hvor kunstrommet var. Alt så så annerledes ut. Skolegården virket så mye mindre enn da hun gikk her. Det fargerike klatrestativet med nett, rep og en klatrevegg midt i skolegården så helt nytt ut. Basketballkurven hang der sørgelig på skeive. En spenstig elev hadde sikkert vunnet et veddemål, eller i det minste klatret et par hakk i hakkeordenen, ved å hoppe opp og ta tak i den.

Ubehaget grep henne da hun tenkte tilbake på sine egne kunsttimer. Hvordan hun pleide å låse seg inne på do for å få tiden til å gå og slippe å jobbe mer med den altfor våte akvarellen eller den dårlige blyantskissen. Uansett teknikk endte det som regel opp med å se ut som det var laget av en femåring. Hun hadde alltid forsøkt å holde avstand til kunstlæreren sin, Harry Ljungblad, eller Dirty Harry, som elevene kalte ham når han ikke kunne høre dem. Han var av den typen som kunne stå litt for nær når han skulle vise en av jentene hvordan hun kunne forbedre tegningen sin.

Og snart skulle hun intervjue ham. Det var utrolig at han hadde blitt værende i alle disse årene. At skoleledelsen ikke hadde benyttet anledningen til å kvitte seg med ham, sammen med resten av det loslitte inventaret.

Det var lys i noen vinduer oppe i husets bakre fløy. Det stemte noenlunde overens med minnet hennes om hvor kunstrommet lå. Hun dro opp den tunge døren og så seg rundt da hun kom inn. Ikke en sjel i sikte noe sted. Langsomt gikk hun opp trappen til andre etasje. Døren til kunstrommet var stengt, og hun banket på. Da ingen svarte, presset hun dørhåndtaket ned.

En sterk lukt slo imot henne, og Jennifer tenkte på nygrillet skinke. Hadde hun ved et uhell gått inn på heimkunnskapsrommet? Et dusin staffelier og hyller med paletter, malingstuber og papirruller viste at hun hadde funnet rett sted. Lukten ble direkte kvalmende da hun gikk inn i rommet. Et minne dukket opp fra ingensteds. Hun hadde vært sommervikar i en lokalavis i Småland og var blitt sendt ut for å rapportere fra et fjøs som hadde brent ned. Omkring hundre griser hadde brent inne. Det hadde luktet omtrent sånn. Jennifer grøsset da hun husket de rykende kroppene og det øredøvende siste skriket fra en purke.

Her i kunstrommet var det imidlertid dørgende stille. Stille som i graven. Jennifer lurte på hvor rektor og kunstlæreren var. Hvorfor var ingen her for å møte henne? Hun skjønte at det var noe som ikke stemte, og hun så seg forsiktig rundt. Krukker og esker var fylt med pensler, blyanter og kritt. Et stativ der akvarellene hang til tørk med klesklyper. I taket slynget det hypermoderne ventilasjonsanlegget seg som en fet, sølvfarget slange med åpent gap, klar til å sluke alt som kom i dens vei. Åpenbart ikke slått på når det trengtes som mest.

«Hallo, er det noen her?» Stillheten var i ferd med å bli ulidelig. Hun trakk pusten dypt og gikk lenger inn i rommet. Hun fant en lysbryter som tente en serie lysstoffrør i taket. Synet fikk henne til å stivne. Inntil veggen helt innerst, under et knallblått skilt med teksten KERAMIKKVERKSTED, satt to personer. De var bundet fast til hver sin stol.


KAPITTEL 4

MED BANKENDE HJERTE gikk Jennifer nærmere. Hun så at det var en middelaldrende kvinne og en slank, litt eldre mann. Kvinnens hode var lagt bakover i en unaturlig vinkel. En sølvfarget, avlang gjenstand stakk ut av det høyre øyet hennes. Da hun tvang seg til å gå helt frem, så hun hva det var. En passer. Den skarpe spissen var begravd i kvinnens øyeeple.

Blodblandet væske hadde rent nedover kinnet hennes, tilbake mot øret, og farget endene av det blonde håret hennes mørkt. En annen strime hadde jobbet seg nedover den smale halsen og blitt absorbert av kragen på en hvit bluse. Jennifer rygget. Det var ingen tvil om at kvinnen var død.

Instinktet om å snu seg og løpe ut av kunstrommet vek plassen for noe annet. I tankene hørte hun mantraet til sin første redaktør og mentor: «Slå av følelsene og gå på autopilot. Observer, fotografer, skriv!»

Hun hadde vært blant de cirka tjue reporterne som deltok på kurset om katastrofer og åsteder. Den gangen hadde hun stilt spørsmål ved hva slags journalist man egentlig ble hvis man slo av følelsene, som en robot. Med årene hadde hun lært at det var en ren overlevelsesstrategi. Følelsene fikk man håndtere senere, når jobben var gjort. Med en terapeut, en kollega eller en real rotbløyte.

Hun knuget håndtaket på krykken og tvang seg til å gå forbi kvinnen for å se om mannen, som satt noen meter unna ved veggen med brennovnen, fortsatt var i live.

Det var han ikke.

Hennes gamle kunstlærer Harry hadde gått en smertefull død i møte. Morderen måtte ha tvunget ham bort til ovnen, bundet ham fast til stolen og deretter presset armen hans inn i ovnen som – ifølge skiltet ved siden av døren – kunne generere en varme på opptil 1080 grader.

Selv om den nå var slått av, kunne Jennifer kjenne varmen da hun lente seg frem for å undersøke liket nærmere. Årene hadde satt sine spor. Harry Ljungblads ansikt var furet av rynker, og håret var blitt betraktelig tynnere. Alt som var igjen av høyre hånd og arm, var en brent masse. Haken hvilte mot brystet, og munnen var halvåpen. Blodet som hadde dryppet fra nesen, var nå størknet. En mørk flekk hadde dannet seg i skrittet på de blå dongeribuksene.

Jennifer trakk pusten, snudde seg rundt og kastet opp over det nylagte flisgulvet. Da hun var ferdig med å spy, rettet hun seg opp og pustet tungt inn i ermet på genseren. Hun famlet etter mobilen i lommene. Hendene skalv så den falt i gulvet med et smell. Da hun møysommelig bøyde seg ned for å plukke den opp, kom hun til å trykke på kameraknappen, og deler av mannens ansikt dukket opp på mobilskjermen. Igjen runget mantraet i ørene hennes: «Slå av følelsene. Observer, fotografer, skriv!»

Med mekaniske bevegelser begynte hun å fotografere likene. Svetten rant nedover pannen hennes, og hun pustet raskt for å stenge ute den motbydelige lukten av brent hår og svidd menneskekjøtt mens hun trykket på kameraknappen igjen og igjen.

Da hun var ferdig, sank hun ned på en trekrakk. Trykket over brystet gjorde det vanskelig å puste. Akkurat idet hun skulle til å ringe politiet, ble stillheten brutt av en vanvittig latter.

«Moahahahahaha.»

Krykken skramlet i gulvet, og Jennifer fikk en hysterisk trang til å le, hun også. Det tok henne noen eviglange sekunder før hun skjønte at det var en mobiltelefon som ringte. Hun grep krykken og gikk sakte i retning av lyden, mot den andre langveggen, som var dekket av vinduer.

I det øyeblikket mobiltelefonsignalet opphørte, stoppet hun brått opp. På gulvet, bak et par benker, lå en skikkelse rett ut, på magen. Det var en ung og mager mann. De mørke lokkene hans hvilte i en blodpøl. Hun skimtet et gyllenbrunt kinn, en rett nese og et lukket øye med tykke vipper. Noen meter fra ham lå en skalpell. Jennifer kjente at hun ble svimmel, og hun støttet seg mot en pult for ikke å falle. Hun lukket øynene hardt og pustet sakte inn og ut noen ganger. Så åpnet hun øynene igjen. Selv om hun var ganske sikker på at mannen på gulvet var like død som de to andre, følte hun med hånden langs halsen hans for å se om det var puls. Da hun ikke kjente noe, reiste hun seg opp. De klissete fingertuppene bekreftet de bange anelsene hennes om hvordan skalpellen hadde blitt brukt.

«Moahahahahaha …» Den ubehagelige ringetonen brøt stillheten igjen. Lyden kom fra en treningsbag som lå på en stol. Jennifer skjøv skinnjakken på toppen til side og åpnet det største rommet i vesken. Det var fullt av seddelbunter.


KAPITTEL 5

DET FØLTES SOM OM HUN hadde ventet på politiet i en evighet. Jennifer dobbeltsjekket at alle bildørene var låst. Før hun forlot kunstrommet, hadde hun bevæpnet seg med den største saksen hun kunne finne. Nå satt hun med motoren på tomgang og prøvde å slutte å skjelve.

Hun så rundt seg på omgivelsene. Ikke et menneske i sikte. Det var bare to andre biler på parkeringsplassen, en mørk stasjonsvogn og en liten, hvit Toyota. Hun mistenkte at eierne aldri ville sette seg bak rattet igjen.

Operatøren på alarmsentralen hadde bedt henne om å holde linjen, men hun hadde lagt på. Hun måtte få orden på tankene sine. Hva var det hun nettopp hadde opplevd?

Hun tok frem mobilen og så på bildene hun hadde tatt. De var så motbydelige at hun måtte lukke øynene og samle krefter før hun scrollet videre med stive fingre. Av en eller annen grunn var det bildene av kvinnen som var verst. Det stive blikket, sminke smurt inn med tårer og blod. Hun så anstendig ut der hun satt fastspent i lindrakten og svarte sko med halvhøye hæler. De blekrosa leppene var litt åpne, som om hun var blitt avbrutt midt i en setning. På en eller annen måte forsterket kvinnens eleganse den uverdige måten livet hennes hadde blitt avsluttet på. Jennifer grøsset da hun forestilte seg hvor lett den skarpe passeren måtte ha trengt gjennom øyet.

Hun bladde videre til de siste bildene hun hadde tatt før hun forlot lokalet. Den unge mannen hadde sannsynligvis en avskåret halspulsåre. Hun zoomet inn på et sted ved siden av ham som hun ikke hadde lagt merke til før nå. Et fotavtrykk i blod. Et ganske stort et.

Hun svelget hardt og la fra seg mobilen. Hva hadde egentlig skjedd før hun kom inn i kunstrommet?

Jennifer lukket øynene og forsøkte å spole bakover. Hadde noe virket uvanlig på veien inn? Nei, det var helt blankt. Hun husket bare en stille og tom skolegård og en like stille og tom bygning. Det eneste konkrete hun kunne komme på, var at forbrytelsen sannsynligvis hadde skjedd rett før hun kom. Den unge mannens kropp hadde vært varm. Det trodde hun i hvert fall. Men sjokket hadde påvirket henne mer enn hun ville innrømme, og hun var egentlig ikke sikker på noe som helst akkurat nå.

Hylende sirener og blinkende blålys avbrøt tankene hennes, og plutselig var skolegården full av utrykningskjøretøyer, politifolk og ambulansepersonell på vei til kunstrommet. Litt senere gikk en uniformert politimann mot bilen hennes med målbevisste skritt. Han banket på vinduet, og Jennifer åpnet.

«Var det du som ringte?»

Hun nikket som svar.

«Ok, du skal snart få snakke med noen. Bli sittende, så kommer kollegaen min», fortsatte politimannen. Han noterte navnet hennes og ba om kontaktinformasjon, men Jennifer hadde sluttet å høre etter. I stedet stirret hun på båren som ble trillet ut av døren til skolebygningen og videre til en av ambulansene. Hun så med en gang at det var den unge mannen som hadde ligget på gulvet i kunstrommet. Han lå fastspent på båren under et oransjefarget teppe og hadde en oksygenmaske over ansiktet.

«Er … er han i live?» stotret hun da båren ble løftet inn i ambulansen.

«Et av ofrene var fortsatt i live, ja. Flaks for ham at du ringte», sa den unge politimannen og smilte oppmuntrende. Jennifer stirret på ham med bankende hjerte. Hun smilte ikke tilbake.

